
PRANEŠIMAS ŽINIASKLAIDAI
2026 m. rugpjūčio 20 d.
Dyzeliniai automobiliai Lietuvoje praranda populiarumą: auga hibridinių ir elektrinių automobilių paklausa
Lietuvoje ryškėja nauja automobilių rinkos tendencija – vairuotojai vis rečiau renkasi dyzelinius automobilius. „Luminor“ banko duomenimis per trejus metus jų dalis naujų keleivinių automobilių rinkoje sumažėjo beveik perpus. 2024 m. dyzeliniai automobiliai sudarė 20 proc. visų naujų keleivinių automobilių pardavimų, o pirmąjį 2026 m. pusmetį – vos 12 proc. 
Pasak „Luminor lizingas“ vadovės Dalios Mockės, tai nėra trumpalaikis svyravimas – rinkoje matomas nuoseklus vartotojų prioritetų pokytis.
„Dar prieš keletą metų dyzelinis automobilis daugeliui vairuotojų atrodė ekonomiškiausias pasirinkimas, tačiau šiandien pirkėjai vis dažniau vertina ne tik degalų sąnaudas, bet ir bendrą automobilio išlaikymo kainą, ateities mokesčius bei likutinę vertę. Matome, kad gyventojai tampa jautresni ilgalaikėms eksploatacijos išlaidoms, todėl dyzelinių modelių patrauklumas mažėja“, – sako D. Mockė.
Ji priduria, kad taip pat keičiasi ir vairuotojų pasirinkimai. Jei šį laikotarpį naujų keleivinių automobilių rinkoje dominavo miesto visureigiai „Toyota Yaris Cross“, „Toyota RAV4“ ir „VW T-Roc“. Naujų dyzelinių automobilių pirkėjai, tuo tarpu, daug dažniau rinkdavosi „Škoda Octavia“ modelius. 
Naujų automobilių rinkoje dyzeliniai jau tapo mažuma
Pokyčiai ypač ryškūs naujų automobilių segmente. 2026 m. sausio–gegužės mėnesiais Lietuvoje buvo įregistruota daugiau kaip 19 tūkst. naujų M1 klasės automobilių. Iš jų vos apie 2 tūkst. buvo dyzeliniai, kai tuo metu benzininiai hibridai sudarė beveik 7 tūkst. registracijų, o grynieji elektromobiliai – beveik 1,4 tūkst.
Pasak ekspertės, gamintojų pasiūla taip pat prisideda prie šio pokyčio: „Europos gamintojai vis aktyviau plečia hibridinių ir elektrinių modelių gamą, o naujų dyzelinių modelių pasirinkimas mažėja. Natūralu, kad vartotojai renkasi iš to, kas siūloma rinkoje, todėl dyzelinių automobilių dalis naujų transporto priemonių segmente toliau traukiasi.“
Įtaką daro ir kuro kainos, ir mokesčiai
„Luminor lizingas“ vadovės teigimu, vairuotojų sprendimus keičia ne vien technologinė pažanga. Pastaraisiais metais išaugęs dėmesys transporto taršai, griežtėjanti Europos Sąjungos politika bei augančios eksploatacijos sąnaudos verčia pirkėjus atsargiau vertinti dyzelinius automobilius.
„Pirkėjai vis dažniau galvoja ne tik apie tai, kiek automobilis kainuos šiandien, bet ir kiek jis kainuos po penkerių ar septynerių metų. Taršos mokesčių plėtra, galimi papildomi ribojimai miestuose ir didesnis neapibrėžtumas dėl dyzelinių automobilių vertės ateityje skatina ieškoti alternatyvų“, – sako D. Mockė.
Ji priduria, kad prie pokyčių prisideda ir kuro kainų dinamika. Nors dyzelinas ilgą laiką buvo laikomas ekonomiškesniu pasirinkimu, kainų skirtumas tarp degalų rūšių nebėra toks reikšmingas kaip anksčiau, todėl vartotojai dažniau renkasi hibridinius ar elektrifikuotus modelius.
Daugėja elektra varomų automobilių
Tuo metu elektrinių automobilių populiarumas Lietuvoje ir toliau didėja. Vien per pirmuosius penkis šių metų mėnesius Lietuvoje įregistruota beveik 1,4 tūkst. naujų elektromobilių, beveik 50 proc. daugiau, nei tuo pačiu laikotarpiu pernai. Tuo pat metu sparčiai auga ir įvairių hibridinių modelių segmentas.
„Luminor lizingas“ vadovė prognozuoja, kad ši tendencija turėtų nekisti ir ateityje: „Elektromobilių įkrovimo infrastruktūra plečiasi, technologijos tampa brandesnės, o vairuotojai vis geriau supranta realias tokių automobilių eksploatacijos sąnaudas. Todėl tikėtina, kad artimiausiais metais matysime tolesnį dyzelinių automobilių dalies mažėjimą ir elektrifikuotų transporto priemonių augimą.“
Anot jos, šiandien Lietuvos automobilių rinkoje vyksta ilgalaikis struktūrinis pokytis: dyzeliniai automobiliai iš dominuojančio pasirinkimo pamažu tampa nišiniu sprendimu, o rinkos augimą vis labiau lemia hibridinės ir elektrinės transporto priemonės.

Apie „Luminor“:
„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite čia.

